b'\n_START_ARTICLE_\nHusebygrenda\n_START_PARAGRAPH_\nHusebygrenda er et boligomr\xc3\xa5de mellom Makrellbekken stasjon og Huseby leir, beliggende nord for S\xc3\xb8rkedalsveien og s\xc3\xb8r for str\xc3\xb8ket Holmen. Str\xc3\xb8ksmessig tilh\xc3\xb8rer det Makrellbekken. Tre veier i omr\xc3\xa5det har bebyggelsen til borettslaget, en av dem heter ogs\xc3\xa5 Husebygrenda.\n_START_SECTION_\nHistorie\n_START_PARAGRAPH_\nHusebygrenda er egentlig bare et vanlig borettslag i Oslo med 96 boenheter, men har likevel en historie, bakgrunn og arkitektur som skiller Grenda fra andre boligomr\xc3\xa5der._NEWLINE_Ideen om Husebygrenda ble unnfanget blant norske l\xc3\xa6rere som etter l\xc3\xa6reraksjonen i 1942 var internert i Kirkenes av tyskerne i en periode under krigen. Blant disse ble ideen om et samlet bomilj\xc3\xb8 med en del kollektive l\xc3\xb8sninger unnfanget. En av veiene i grenda, L\xc3\xa6rer Holes vei, er oppkalt etter Olav Hole, den f\xc3\xb8rste l\xc3\xa6reren i gruppen som mistet livet i Kirkenes. Skj\xc3\xa6rstadveien er oppkalt etter b\xc3\xa5ten som fraktet l\xc3\xa6rerne til Kirkenes. _NEWLINE_Gjennom stortingsvedtak avhendet Forsvaret Husebyomr\xc3\xa5det, og tomten solgt til et andelslag. Arkitekten Helge Hoel ble engasjert til \xc3\xa5 lage en bebyggelsesplan. I forbindelse med anbudsrunden ble det gjort avtale om tilknytning til OBOS. Samarbeid med OBOS ble opphevet i 1988._NEWLINE_De f\xc3\xb8rste beboerne flyttet inn i 1948. Planering, drenering og spredning av matjord ble gjort p\xc3\xa5 dugnad. De som bosatte seg var radikale l\xc3\xa6rere, markante personer innen Arbeiderpartiet og medlemmer av Mot Dag-bevegelsen.'